**Strofe scrise pe un părete**

*Vasile Alecsandri*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Suflat-a vântul morţii pe dulcea-mi primăvară

Şi floarea vieţii mele curând s-a vestejit!

Durerea e mai crudă şi jalea mai amară

Când simţi că mori departe de tot ce ai iubit!

Încet-încet simţirea în mine amorţeşte.

Un negru nor deasupra-mi tot vine şi iar trece.

Se tulbură-a mea minte, suflarea mea slăbeşte,

Pe inimă-mi se pune o greutate rece.

O! suvenir al ţării! cerească mângâiere!

Alungă-n depărtare cumplitul negru nor,

Să văd lumina iarăşi, să simt reînviere,

Să cânt iubita ţară, apoi voios să mor!